નવસારી પંથકના આયોજનબદ્ધ વિકાસ માટે સરકારે ડિસેમ્બર 2015માં નવસારી અર્બન ડેવલપમેન્ટ ઓથોરિટી (નૂડા)ની જાહેરાત કરી હતી. જાહેરાતના સમયે તો 97 ગામો સમાવાયા હતા. બાદમાં ક્રમશ: ઘટાડો કરી 17 ગામો જ હાલ રહી ગયા છે. અગાઉ નૂડાનો ડેવલપમેન્ટ પ્લાન બનાવાયા બાદ વધુ 9 ગામ નૂડામાંથી કાઢી નંખાતા ઉક્ત ડી.પી. પણ નકામો બન્યો છે. છેલ્લા 9 મહિનાથી નવો ડી.પી. બનાવવા અંગેની સૂચના પણ સરકારમાંથી મળી નથી. જેને લઈને છેલ્લા 9 મહિનાથી નૂડા કોમામાં હોય તેવી સ્થિતિ સર્જાઈ છે. હવે જો નવસારીને ‘મહાપાલિકા’ બનાવાય અને નજીકના ગામોનો સમાવેશ તેમાં કરાવાય તો નૂડાના બિનપ્રસ્તુત થઈ જશે. જેથી સરકાર નવસારીને ‘મહાપાલિકા’ બનાવવાની દિશામાં આગળ ‌વધી રહી હોય નૂડાને કાર્યરત કરવા કોઈ જ પગલાં લઈ રહી નથી એવી પણ ચર્ચા ચાલી રહી છે.